梁凌杰

梁凌杰，係一位香港社會運動人士，曾經參與雨傘革命同反對逃犯條例修訂草案運動。

喺2019年6月16號舉行「譴責鎮壓，撤回惡法」大遊行前夕，梁凌杰喺金鐘太古廣場高位掛上標語橫額示威，提出撤回逃犯條例修訂草案、釋放612警民衝突被捕人士，同埋行政長官林鄭月娥引咎辭職等訴求，之後當晚佢高處墮下身亡，成為香港修例風波入面嘅首名死者。行政長官林鄭月娥同警方分別各自暗示同明示指出梁凌杰係死於自殺。但係，佢老豆指出梁凌杰身亡之後一年佢盡受警方冷漠對待，佢代表律師曾經多次向警方發信要求對方提交死因調查報告，但係仍然未有結果，質疑個仔遭遇不公平對待。

生平 
梁凌杰生前單身，同父母喺元朗同住，屋企亦有姊妹。根據《香港經濟日報》同《晴報》報導所講，梁凌杰平日樂於行善，曾經籌款協助中國湖南省起希望小學，又到當地見證學校竣工，又曾經參與派米活動同探訪長者中心，同埋透過宣明會助養一名嚟自馬拉維嘅視障男仔。

梁凌杰曾經喺2014年參加雨傘革命，主要駐守旺角佔領區，外號「化骨龍」，曾經多次同警員爆發衝突。喺2016年香港立法會選舉中，梁凌杰曾經為工聯會郭偉强助選。

喺反送中包圍立法會入面，有一名着住黃色雨褸嘅人攞住遮率領大眾進攻添華道警察防線，有網友懷疑呢個人係梁凌杰。

陳彥霖
光復香港，時代革命
五大訴求，缺一不可
釋放義士，還我公義

類:香港社會運動人士
反逃犯條例修訂運動